
ব্র্যাক বিশ্ববিদ্যালয় বিজনেস ক্লাবের উদ্যোগে 'ব্রেইনিআক্স'
 প্রকাশ: ২৯ মার্চ ২০১৮       
 
ব্র্যাক বিশ্ববিদ্যালয় বিজনেস ক্লাবের উদ্যোগে 'ব্রেইনিআক্স ২০১৮' শীর্ষক মতবিনিময় সভা অনুষ্ঠিত হয়েছে। গতকাল বুধবার বিশ্ববিদ্যালয় মিলনায়তনে এর দ্বিতীয় পর্ব অনুষ্ঠিত হয়। এর আগে গত ২৫ মার্চ হয়েছিল প্রথম পর্ব। দেশের শীর্ষস্থানীয় বহুজাতিক কোম্পানির উচ্চপদস্থ কর্মকর্তারা এ অনুষ্ঠানে তাদের সফলতার গল্পগুলো নিয়ে শিক্ষার্থীদের সঙ্গে মতবিনিময় করেন।

গতকালের অনুষ্ঠানে প্রধান অতিথি ছিলেন ব্র্যাক বিশ্ববিদ্যালয়ের উপাচার্য অধ্যাপক সৈয়দ সাদ আন্দালিব। মূল বক্তা স্কয়ার গ্রুপের ব্যবস্থাপনা পরিচালক তপন চৌধুরী দেশে ব্যবসার পরিবেশ নিয়ে কথা বলেন। তিনি অতীত এবং বর্তমানে ব্যবসায়িক পরিবেশের পার্থক্য তুলে ধরেন। 

বাংলাদেশ ব্যাংকের সাবেক গভর্নর সালেহ উদ্দিন আহমেদ আলোচনা করেন ব্যাংকিং খাত নিয়ে। এ খাতের গুরুত্বপূর্ণ বিষয়বস্তু তিনি সহজভাবে তুলে ধরেন। কর্মক্ষেত্রে নিয়োগ ব্যবস্থা সম্পর্কে বক্তব্য দেন গ্রামীণফোনের মানব সম্পদ বিভাগের প্রধান কিউএম শাহেদ। 

ব্রিটিশ-আমেরিকান টোব্যাকো বাংলাদেশের ডিজিটাল ম্যানেজার মো. জুনায়েদ বর্তমান প্রযুক্তির যুগে মার্কেটিং খাতের উন্নতি ও ভবিষ্যৎ করণীয় সম্পর্কে আলোকপাত করেন। অন্যদের মধ্যে উপস্থিত ছিলেন রহিম আফরোজের চিফ পিপলস অফিসার আরিফ শাহরিয়ার, স্কয়ার গ্রুপের ডিজিএম ফখরুল হাসান এবং গ্লাক্সোস্মিথক্লাইনের অপারেটিং ম্যানেজার পিটার হালদার। সংবাদ বিজ্ঞপ্তি।

